Siseministeerium Teie 19.02.2025 nr 1-6/3111-1

info@siseministeerium.ee Meie 07.03.2025 nr 4/41

**Arvamuse esitamine siseministri määruste**

**muutmise määruse eelnõu kohta**

Lugupeetud Lauri Läänemets!

Eesti Kaubandus-Tööstuskoda (edaspidi: Kaubanduskoda) tänab Siseministeeriumit võimaluse eest avaldada arvamust siseministri määruste muutmise määruse eelnõu kohta, millega muudetakse 11 siseministri määrust seoses välismaalaste seaduse muutmise ja sellega seonduvalt teiste seaduste muutmise seadusega (rändemenetluste tõhustamine). Järgnevalt esitama oma kommentaari ja ettepaneku tähtajalise elamisloa taotluse läbivaatamise tähtaja kohta.

Siseministri määruse „Tähtajalise elamisloa ja selle pikendamise ning pikaajalise elaniku elamisloa ja selle taastamise taotlemise kord ning legaalse sissetuleku määrad“ § 26 kohaselt vaatab Politsei- ja Piirivalveamet tähtajalise elamisloa taotluse läbi ja teeb otsuse tähtajalise elamisloa andmise või selle andmisest keeldumise kohta kahe kuu jooksul taotluse esitamise või puuduste kõrvaldamise päevast arvates.

Eelnõu § 7 punktiga 38 pikendatakse taotluse läbivaatamise aega ühe kuu võrra ja edaspidi vaadatakse taotlus läbi ning otsus tähtajalise elamisloa andmise või selle andmisest keeldumise kohta tehakse kolme kuu jooksul.

Eelnõu seletuskirjas (lk 31) on muudatust põhjendatud vajadusega võimaldada Politsei- ja Piirivalveametil läbi viia põhjalik tähtajalise elamisloa taotluse menetlus. Lisaks on seletuskirjas selgitatud, et tulenevalt muutunud julgeolekuolukorrast on haldusorganil vajalik põhjalikumalt hinnata nii taotleja tausta kui ka tema poolt esitatud andmete usaldusväärsust ning veenduda, et Eesti saabuvad välismaalased ei kujutaks ohtu riigi julgeolekule või avalikule korrale.

Kaubanduskoda nõustub, et Politsei- ja Piirivalveametile tuleb jätta piisavalt aega, et hinnata nii taotleja tausta kui ka tema poolt esitatud andmete usaldusväärsust ning veenduda, et Eesti saabuvad välismaalased ei kujutaks ohtu riigi julgeolekule või avalikule korrale. Samas ei ole me seletuskirjas toodud selgituste põhjal veendunud, et tähtaja pikendamine on hädavajalik ning soovitud eesmärki ei ole võimalik saavutada muul moel.

Seletuskirjast ei selgu probleemi suurus. Näiteks ei ole seletuskirjas toodud välja, milline on hetkel tähtajalise elamisloa taotluse läbivaatamise keskmine aeg ning kui suur on nende menetluste osakaal, kus Politsei- ja Piirivalveamet pikendab taotluse läbivaatamise aega. Selline statistika on vajalik, et saada aru, kas ja kui suur on vajadus tähtaja pikendamise järele.

Lisaks juhime tähelepanu sellele, et nii tööandjate kui välismaalastest töötajate jaoks on oluline, et tähtajalise elamisloa taotlemise protsess toimuks kiiresti. Samas kui eelnõuga pikendada seda tähtaega, siis selle tulemusena pikeneb ilmselt ka keskmine taotluse läbivaatamise aeg.

Nõustume, et kui esinevad mõjuvad põhjused, siis on mõistlik anda Politsei- ja Piirivalveametile rohkem aega tähtajalise elamisloa taotluse läbivaatamiseks kui praegune kaks kuud. Samas on juba täna võimalik kahekuulist tähtaega pikendada ning sellise võimaluse näeb ette ka eelnõu § 7 punkt 39. Seetõttu ei toeta me ilma täiendavate selgitusteta eelnõus olevat punkti pikendada taotluse läbivaatamise tähtaega ühe kuu võrra.

**Kaubanduskoja ettepanek**:

**Jätta eelnõust välja § 7 punkt 38 või lisada seletuskirja täiendavaid selgitusi selle kohta, et tähtaja pikendamine on hädavajalik. Näiteks aitab probleemi olemusest paremini aru saada see, kui seletuskirja lisatakse statistika tähtajalise elamisloa taotluse läbivaatamise keskmise aja kohta ning kui paljudel juhtudel on viimastel aastatel pikendatud kahekuulist tähtaega.**

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko.udras@koda.ee 6040070